
Viktige personer i denne boken:

Emilie Haugen, var enke etter Simon Carlsvig, som er far til Emilies datter Sofie. Nå gift med Magnus Teigen. Husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Odd Aas, kaller seg Tip Ace i Amerika, gift med Solfrid, er far til Emilie.

Knut og Didrik, halvbrødrene til Emilie, adoptert av Odd (Tip).

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Gunnar Lien, yngre bror av Halvor, er blitt odelsgutt til Lia, nå midlertidig i Amerika.

Inger Kvam og Unni Inndal, tauser på Lia.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll. Utvandret, har datter Elin.

Ola Teigen, småbrukersønn, har gjort det godt i Amerika, gift med Birte. 3 barn.

Birte Teigen, født Sandvoll, lensmannsdatter fra Stod, gift med Ola. Barn: Rolf Arne samt tvillingene Liv og Lars.

Guri Tinden, «klok kone» og jordmor i Stod. Gift med Sturla, har små tvillinger.

Jon Salstad, odelsgutt til storgården Salstad, gift med Sara, fogdens datter. Sønn Nils-Anders.

Hank Summer, sky kusk og hestekar, gift med Amanda, som har brannsår i ansiktet.

Kari Nestås, hushjelp hos Emilie.

Donna Craig, gift med den dobbelt så gamle Steven Craig, var ute etter Odd/Tip, har i etterpå motarbeidet både ham og hele familien hans, men snudd litt nå som hun har fått en sønn.

Mary Craig, venninne av Emilie, adoptert av Steven Craig, var med uønsket barn og ble sendt til Boston. Donna overtok barnet som sitt.

Salomon Holten, kirketjener fra Stod som har utvandret med hele familien, er blitt prest. Gift med Dagfrid, er far til Per, Pål og Ester (hushjelp hos Birte).

Lauritz Storvollan, bonde i Stod, far til voldtektsmannen Magne.

Tollef Ingemund, ny prest i Stod, fra Lillesand.

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.




Slik sluttet forrige bok:

Magne vet ikke hva voldtekten førte til, men han er far til barnet hennes. Det skal trolig fødes i slutten av april. Unni vil ikke ha noe med Magne å gjøre, og hun vil absolutt ikke gifte seg med en som har vært så brutal mot henne. Det skjønner jeg godt, men jeg synes ikke at det er riktig at Magne skal slippe unna så lett. Derfor skriver jeg til deg og forteller det, for jeg regner med at du treffer ham i Amerika. Da kan du kanskje sørge for at han på en eller annen måte må betale for ugjerningen, men hvordan det blir, får være opp til deg. Jeg vil i alle fall at du skal være klar over hva slags udyr han er, så du ikke blir venn med ham.

«Venn med ham kan du banne på at jeg aldri blir!» sa Gunner innbitt og stille for seg selv. «Han kan være glad for at han ikke er her nå, ellers vet jeg ikke om han ville ha overlevd denne dagen! Fy pokker, som han skal få når han kommer tilbake!»

Han ble sittende og knurre litt for seg selv en stund før han leste avslutningen. Der skrev hun at han ikke behøvde skrive tilbake hvis han ikke ønsket det, for det ville hun forstå. Hun skrev også at hun ikke hadde tenkt å skrive flere brev til ham med det første, med mindre det skjedde noe som gjorde det nødvendig.

Men du vet hva jeg føler for deg, kjære Gunnar, og ikke minst hva jeg lengter etter når tiden er inne.

De aller beste og kjærligste hilsener fra din evig hengivne, Inger.

Han ble sittende og se på den siste setningen en stund, og så leste han hele brevet om igjen. Enda en gang så han for seg Inger mens hun skrev dette, men etterpå var det Magne han tenkte på, og de tankene var alt annet enn vennlige.

Stod, torsdag 22. januar 1885:

«Er Unni Inndal her?» gjallet en kraftig mannsstemme ute på tunet på Lia. Mannen hørtes sint ut, og Inger Kvam – som arbeidet i kjøkkenet sammen med Unni – kjente den igjen med en gang.

Inger kikket ut gjennom en bar flekk i det isete vinduet og så at hun hadde rett, for det var bonden Lauritz Storvollan som sto skrevende i snøen der ute. Bak ham sto odelsgutten som skulle overta Storvollan, gården som gjennom årene hadde vært den klart nest største i Stod herred, men som hadde fått konkurranse av Lia etter oppkjøpene av to andre gårder. Odelsgutten på Storvollan het Olai, etter bestefaren – det var enten Lauritz eller Olai alle driverne av gården hadde hett i hundrer av år.

«Ikke svar! Ikke gå ut!» formante Inger og la armen om skuldrene til venninnen. Unni så plutselig livredd ut, og hun skalv så Inger kjente det godt. Unni nærmet seg seks måneder på vei med et barn som var skapt ved voldtekt, og svangerskapet vistes tydelig på henne, kanskje ekstra mye fordi hun var naturlig tynn og smal i kroppen.

«Hva skal jeg gjøre?» hvisket Unni med dirrende pust. Hun så ut til å være på gråten, men tapper hadde hun alltid vært, og det kom henne til hjelp nå også. Hun snufset én gang og bet tårene i seg, strøk seg over magen og hvisket trøstende til barnet.

«Ikke vær redd, lille venn,» kom det sammenbitt fra henne. «De bøllene er vel i bunn og grunn den kjødelige farfaren og onkelen din, men sånn skal det ikke bli. Jeg skal holde dem unna deg.»

Inger rakk ikke å si noe før døren mellom kjøkkenet og stua gikk opp, og inn kom husmoren Olivia i full fart med døtrene Sissel og Nora på slep. De hadde naturligvis hørt skrikingen – i den stille vinterluften kunne den til og med ha vært hørt på nabogårdene. Olivia hadde en dyp rynke mellom øyenbrynene, og hun så ikke blid ut da hun skyndte seg til vinduet. Med bister mine kikket hun ut.

«Hva i all verden er dette for noe?» knurret hun. «Er det karene fra Storvollan som står der ute og skriker, i stedet for å komme inn og snakke som folk?»

Inger nikket mens hun fortsatt holdt om Unni, men Olivia så ikke på tausene. I god fart strente hun ut gjennom døren til gangen, og derfra var veien kort til hun sto på dørhellen.

På grunn av vinkelen hadde ikke Inger så god utsikt, men ut fra det lille hun så av Olivias skikkelse gjennom vinduet, ante hun at husmoren var forbannet. Det kunne hun også høre, for lyden bar godt inn.

«Hva er det du står her ute og brøler om, Lauritz?» smalt det fra Olivia. Hun satte hendene i siden og stirret på den dårlig likte bonden.

Olivia hadde ikke tatt seg tid til å ta på yttertøy, så det måtte være surt å stå der i den skarpe januarkulden. Vind var det nesten ikke, men til gjengjeld var kuldegradene så mange at det knaket i snøen når en gikk. Siden det var lenge siden siste snøfall, var det hardtrampet og nedkjørt på veier og tun, så de to karene fra den nærmeste gården hadde tydeligvis gått til fots uten ski, til og med uten å kjøre med en av de to hestene de eide. Det var ikke lange stykket mellom gårdene.

«Jeg skal snakke noen alvorsord med Unni Inndal!» krevde Lauritz med innbitt oppsyn og sint stemme. Både han og sønnen var godt kledd med frakk og lue av pels, og med tykt ullskjerf rundt halsen og votter på hendene, beksømsko på føttene.

«Å, skal du det, du? Ha! Gå heller hjem og lær deg folkeskikk først, så kan du komme tilbake og forsøke en gang til i en annen tone!» svarte Olivia.

Deretter snudde hun seg og gikk inn uten å vente på svar. Hun smelte igjen ytterdøren så huset ristet, og hun var olm å se til da hun kom inn i kjøkkenet igjen.

«Maken til oppførsel!» knurret hun. «Ikke bry deg om dem, Unni. De kan ikke gjøre deg noe.»

«Far og drengene må ha hørt den forferdelige brølingen helt opp i skogen der de hugger tømmer,» sa Sissel. «Jeg tenker de er på vei hit med hestene nå.»

Inger håpet at det ikke ville komme til håndgemeng, for det kunne bli stygt, særlig dersom Agnar og drengene hadde øksene med seg når de kom. Verken Lauritz Storvollan eller Agnar Lien var karer som vek unna for en utfordring. Agnar var riktignok vanligvis ganske fredsæl av seg, men han var ikke en mann som lot noen herse med familien, og slett ikke her på hans egen grunn. Derimot var Lauritz kjent som en brysk kranglefant, og hittil var det vel ingen som hadde våget å sette ham på plass, så han var vant til å kunne ture frem omtrent som han ville.

Inger kikket ut igjen og håpet å se far og sønn Storvollan gå sin vei, men den gang ei.

De sto og snakket lavmælt sammen, som om de rådslo og hadde vanskelig for å gi seg.

Plutselig glante Lauritz iltert rett mot kjøkkenvinduet – det virket som han følte på seg at han var observert – og Inger trakk seg skyndsomt tilbake. Hun rakk imidlertid å se at Olai fikk øye på noe, prikket faren på skulderen og pekte. Da Inger kikket i samme retning, ble hun lettet.

«Agnar og Johan kommer ridende mot tunet i full galopp!» utbrøt hun. Den andre drengen, som het Tore, var ikke med, men de hadde jo også bare to hester, så han kom kanskje etter til fots.

«Bra!» erklærte Olivia.

«Ikke hvis det blir slåssing,» mumlet Sissel.

Inger ante at det ikke bare var faren hun var bekymret for da, men også Johan. Det var blitt mer og mer tydelig at de to var blitt kjær i hverandre.

«Det er kanskje best at jeg går ut og snakker med dem, kanskje de roer seg da,» tilbød Unni seg tappert, men stemmen skalv.

«Nei, du blir her,» slo Olivia fast idet de to hestene stoppet med skliende hover midt på tunet.

Rytterne gled raskt ned på bakken, Johan lett og smidig, Agnar stivere i bevegelsene, men bonden så desto sintere ut. De blakke hestene ble stående og pese, og det dampet av ryggene.

«Hva i heite helsike er det du står her og brøler om, Lauritz?» ropte Agnar hissig mens Johan stilte seg ved siden av. Inger var lettet over at de ikke hadde øksene med, men kniver hadde alle de fire, for ingen mannfolk på en gård gikk uten en tollekniv i beltet.

«Vi vil snakke med Unni!» svarte den andre bonden like stridig.

«Du vil?» fnyste Agnar og spyttet i snøen foran seg. «Jo, dæven! Her kommer du og skremmer kvinnfolkene våre mens drengene og jeg er på hogst, og så tror du at du kan forlange noe, hæ?»

«Hun har satt ut et rykte om at Magne er far til barnet hennes, og til og med at han har tatt henne med makt,» svarte Lauritz. «Det er løgn! Hun skal avsanne det, ellers går jeg til lensmannen og anmelder henne!»

«Hold bare kjeften på deg!» brølte Agnar. «Unni har ikke beskyldt Magne eller andre for noe! Ikke engang jeg vet hvem som er far til barnet hennes, så du kan bare dra til Bloksberg med det forbannede pratet ditt, Lauritz. Jeg tenker det er noen andre sladrekjerringer som sprer rykter, så du får heller anmelde dem, så skal vi nå se hvor langt du kommer med det. Folk undrer seg jo også på hvorfor Magne så brått strøk til Amerika.»

«Be Unni komme ut så jeg får høre hva hun har å si!» krevde Lauritz like stridig, mens sønnen nikket uten å si noe.

«Nei!» smalt det fra Agnar. «Hun har ingen plikt til å svare på rykter og alskens annet vås som du kommer med. Bare anmeld henne, du, så tenker jeg lensmann Rolf Sandvoll kommer til å bli glad. Jo da! Han kommer til å sende deg på hodet ut igjen, for du har ingenting å fare med. Ingenting!»

«Nekter du å la meg få snakke med henne, Agnar?» freste Lauritz.

«Ja! Jeg trodde at du kanskje hadde oppfattet det nå. Unni tilhører min husstand, og ingen skal få komme her og herse med henne,» erklærte Agnar. Så tok han et bredbent skritt frem mens han tok ullvottene av og slapp dem fra seg i snøen. «Kom deg nå hjem til din egen gård, og ta odelsgutten med deg før vi jager dere herfra!» truet han og knyttet nevene. «Dette er min gård, så her det jeg som bestemmer!»

Inger så at også Johan ved siden av husbonden hadde gått et skritt mot de andre, og i likhet med husbonden tok han vottene av og løftet de knyttede nevene. Både han og Agnar var større og sterkere enn de to fra Storvollan, og den erkjennelsen sank visst inn i de to andre også, for de trakk seg et skritt bakover.

«Vi er ikke ferdig med dette, Agnar,» knurret Lauritz mellom sammenbitte tenner. Så hevet han stemmen og stirret mot kjøkkenvinduet. «Hører du det, Unni? Du skal ikke få sverte sønnen min uten å måtte betale for det!» skrek han.

Deretter snudde han seg og gikk sin vei med sønnen hakk i hæl. Et øyeblikk så det ut som om Agnar ville sette etter, men så ble han likevel stående og stirre etter naboene med Johan ved siden av seg.

«Nå er det krig,» hvisket Sissel.

